Fonds gestig om boere te helpArgieffoto Agri SA het Woensdag aangekondig dat hy kragte met ŉ toonaangewende maatskappy gesnoer het om ŉ fonds te stig om boere by te staan in die huidige droogte wat as een van die ergste natuurrampe die afgelope 20 jaar beskou word. Omri van Zyl, uitvoerende direkteur van Agri SA, het in ŉ verklaring gesê die gevolge van die droogte en gepaardgaande hoë temperature het ŉ negatiewe impak op die ekonomiese oorlewings­vermoë van talle boere, wat ook direkte kortermyngevolge soos voedseltekorte vir landelike gemeenskappe en spesifiek ook vir boere- en plaaswerkergesinne kan meebring. “Dit is belangrik dat pogings aangewend word om diegene in hierdie moeilike situasie te ondersteun”, het Van Zyl gesê. Hy het gesê Senwes, een van die toonaangewende maatskappye in die land, het kragte gesnoer met Agri SA om die droogterampfonds te stig om bystand, veral op humanitêre vlak, te bring in hierdie moeilike tyd. Van Zyl het gesê dat Hans van der Merwe, voormalige uitvoerende direkteur van Agri SA, gekontrakteer is om behulpsaam te wees met die bestuur van die fonds en die aanwending daarvan deur provinsiale organisasies. “Hierdie inisiatief vorm deel van ŉ meer omvattende poging in samewerking met verskeie belanghebbendes. Hierdie proses word tans op verskeie vlakke bestuur.” Die organisasie doen ŉ beroep op sakeondernemings en die publiek om hierdie inisiatief te ondersteun deur bydraes te maak tot die fonds via die webblad wat daarvoor beskikbaar gestel is by www.droogterampfonds.co.za. “Sonder hierdie welwillendheid sal ons uiteraard nie impak kan hê op ŉ droogtesituasie wat tans werklik veeleisend is nie,” het hy bygevoeg.